Ανδρέας Ηρακλής

Ο **Ανδρέας Ηρακλής** (γεννημένος στις 16 Μαΐου 1989, στη Θεσσαλονίκη) είναι Έλληνας επαγγελματίας ποδοσφαιριστής, ο οποίος κατά τη διάρκεια της ποδοσφαιρικής του καριέρας αγωνίζεται κυρίως στη θέση του κεντρικού αμυντικού αλλά και του αμυντικού μέσου.

## Ποδοσφαιρική καριέρα
Ο Ηρακλής ξεκίνησε την καριέρα του, το 2005, από τον Άγιαξ Ταύρου, με τη φανέλα του οποίου αγωνίστηκε στην Α’ ΕΠΣΑ, όπου και πανηγύρισε την άνοδο στη Δ’ Εθνική.
Το 2007 μεταπήδησε στον Πανιώνιο όπου και υπέγραψε το πρώτο του επαγγελματικό συμβόλαιο σε ηλικία 18 ετών,  χωρίς όμως να πραγματοποιήσει κάποια επίσημη συμμετοχή με του Νεοσμυρνιώτες. 

Τη σεζόν 2008/09 παραχωρήθηκε δανεικός στο Κορωπί και αγωνίστηκε στο πρωτάθλημα της Γ’ Εθνικής. Το 2009 παραχωρήθηκε, εκ νέου ως δανεικός, στην Καλλιθέα με τη φανέλα της οποίας τελικά αγωνίστηκε για μια ολόκληρη τριετία, καθώς το καλοκαίρι του 2010 αποκτήθηκε με ελεύθερη μεταγραφή και συνολικά κατέγραψε 67 συμμετοχές και 2 τέρματα σε Γ’ και Β’ Εθνική.

Στις 16 Ιουλίου 2012, μεταγράφηκε στον Άρη Θεσσαλονίκης αποτελώντας προσωπική επιλογή του τεχνικού του συλλόγου, Μάκη Κατσαβάκη, ο οποίος πίστευε πολύ στο ταλέντο του νεαρού παίκτη. 

Τη σεζόν 2012/13 υπήρξε εξαιρετικά άτυχος καθώς κατά τη διάρκεια του τελευταίου φιλικού της ομάδας (κόντρα στη Ρόμα) πριν την έναρξη του πρωταθλήματος, τραυματίστηκε   στους χιαστούς μένοντας μακριά από την αγωνιστική δράση γι’ αρκετό καιρό, με αποτέλεσμα να καταγράψει μόλις 5 συμμετοχές. Αντιθέτως, την επόμενη σεζόν συμπλήρωσε 20 συμμετοχές.

Με τη φανέλα των «κιτρίνων» ντεμπουτάρισε στο πρωτάθλημα της  Super League  στις 17 Φεβρουαρίου του 2013 με προπονητή τον Μιχαλίτσο, στον αγώνα εναντίον του Παναθηναϊκού. 

Στους «κίτρινους» κατέγραψε συνολικά 26 συμμετοχές. Αναλυτικότερα είχε 25 συμμετοχές στην Superleage 1 και μια συμμετοχή στο Κύπελλο Ελλάδας 

Το καλοκαίρι του 2014 δεν ανανεώθηκε το συμβόλαιό του με την ομάδα της Θεσσαλονίκης και συνέχισε διαδοχικά σε Απόλλων Σμύρνης (2014/15) , Χανιά    (2015/16) , Παναργειακός  (2016) , ξανά στα Χανιά (2016/17)  και Αήττητο Σπάτων (2017-19).

Ο Ηρακλής αγωνίστηκε τη σεζόν 2019/20 στην ομάδα του Ηλυσιακού, σε μια χρονιά κακή για την ομάδα των Ιλισίων που υποβιβάστηκε εν τέλει από την Γ' Εθνική στην Α' ΕΠΣΑ. 

Ξεκίνησε τη σεζόν 2020/21 στην ομάδα του Μαρκό  για να την ολοκληρώσει ως παίκτης του Μοσχάτου .

Τη σεζόν 2021/22 αγωνίστηκε για λογαριασμό του Άγιαξ Ταύρου  ενώ τη σεζόν 2022/23 διετέλεσε παίκτης του Αχαρναϊκού  και η πορεία του στην ομάδα συνοδεύτηκε με την κατάκτηση του Κυπέλλου ΕΠΣΑΝΑ στον τελικό εναντίον του Αστέρα Βάρης, αν και ο Ηρακλής δεν αγωνίστηκε στον αγώνα αυτό. 

Τέλος, τη σεζόν 2023/24 αγωνίστηκε με τον ΠΑΟ Ρουφ  ενώ από το καλοκαίρι του 2024 παραμένει χωρίς ομάδα.

## Παραπομπές

## Εξωτερικοί σύνδεσμοι
* Προφίλ Α. Ηρακλή στο transfermarkt.com

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Γ.Σ. Καλλιθέας
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Απόλλων Σμύρνης
Κατηγορία:Ποδοσφαιριστές Α.Ο. Χανιά
Κατηγορία:Ποδοσφαιριστές Αήττητου Σπάτων
Κατηγορία:Ποδοσφαιριστές Ηλυσιακού
Κατηγορία:Ποδοσφαιριστές Γ.Σ. Μαρκό
Κατηγορία:Ποδοσφαιριστές Αχαρναϊκού Α.Ο.